Ako vas netko zamoli za oprost, onda smo kao kršćani dužni oprostiti (24/12/01) - 2001-12-24
Fra Zlatko Špehar, gvardijan franjevačkog samostana u Vukovaru, kaže da se u svakoj ispovjedi povratnika osjeća tjeskoba
Fra Zlatko Špehar završio je međunarodno socijalno pravo i bio je trinaest godina direktor socijalne ustanove za strane radnike u Austriji. Sada je gvardijan franjevačkog samostana u Vukovaru, te ga pitamo kako prognanici proživljavaju povratničke dane, poglavito u vrijeme blagdana. Fra Špehar: "Kao svećenici poznajemo dušu ovoga našega povratničkog naroda, jer se ljudi dolaze ispovijedati. Na stotine tisuća se došlo ispovjediti za ove blagdane. U svakoj toj ispovjedi se osjeća jedna tjeskoba, ali i jedna svijest da mi pripadamo nekome jačem i snažnijem. Usudio bi se čak reći da 80-90 posto ljudi kaže mi ne mrzimo niti želimo mrziti. Mi smo svima oprostili, a ostalo će Bog vodit. Ako vas netko zamoli za oprost, onda smo kao kršćani dužni oprostiti." Sve je više korisnika usluga Karitasa. Fra Špehar: "Pa, tu bi se ja usudio malo reći da su neke državne institucije za socijalnu skrb zatajile prema povratnicima. Nisu zatajile prema reintegriranim i raseljenim osobama grada Vukovara. Što znači reintegriranim, znači onim koji nikada nisu živjeli u gradu Vukovaru. Koji nastanjuju kuće onih koji se ne mogu vratiti prognanih 30 godina, uživaju njihovu imovinu. A raseljene osobe su one koje su pobjegle same svojevoljno jer imale su sigurno razloga zašto su bježale iz ovoga grada, i zašto se sad vraćaju, a žive izvan naših granica. Njima se šalje pomoć tamo. Povratnici se obraćaju nama. Dolaze u crkvu, dolaze molit, jer svi ih upućuju na gradski Crveni križ koji vjerujem da ne može podmiriti sve potrebe. I šalju ih isto tako na ured socijalne skrbi, međutim tamo dobivaju negativni odgovor. A zna se isto zašto dobivaju i od kojih ljudi to dobivaju. Zabrinjavajuća je sada situacija. Od ove godine pokušali smo praktički opskrbiti 91 obitelj najosnovnijim namjernicama. A sada je to, u ovo predbožićno vrijeme, preko 700 obitelji. Tu ne govorim o onima koji trebaju odjeću i obuću."